钦定古今图书集成/明伦汇编/皇极典/第111卷 > 金五
## 钦定古今图书集成/明伦汇编/皇极典/第111卷 > 金五

### 章宗本纪上

按《金史章宗本纪》：章宗宪天光运仁文义武神圣英
孝皇帝，讳璟，小字麻达葛，显宗嫡子也。母曰孝懿皇
后徒单氏。大定八年，世宗幸金莲川，秋七月丙戌，次
冰井，上生。翌日，世宗幸东宫，宴饮欢甚，语显宗曰：“祖
宗积庆而有今日，社稷之福也。”又谓司徒李石、枢密
使纥石烈志宁等曰：“朕子虽多，皇后止有太子一人，
幸见嫡孙又生于麻达葛山，朕尝喜其地衍而气清，
其以山名之。”群臣皆称万岁。十八年，封金源郡王，始
习本朝语言文字及汉字经书，以进士完颜匡、司经
徐孝美等侍读。二十四年，世宗东巡，显宗守国。上奉
表诣上京问安，仍请车驾还都。世宗嘉其意，赐敕书
答谕。二十五年三月，万春节，复奉表朝贺。六月，显宗
崩，世宗遣滕王府长史台御院通进膏来护视。十二
月，进封原王，判大兴府事，入以国语谢，世宗喜且为
之感动，谓宰臣曰：“朕尝命诸王习本朝语，惟原王语
甚习，朕甚嘉之。”谕旨曰：“朕固知汝年幼，服制中未可
付以职，然政事亦须学。京辇之任，姑试尔才，其勉之。”
二十六年四月，诏赐名璟。五月，拜尚书右丞相。世宗
谓曰：“宫中有《舆地图》，观之可以具知天下远近厄塞。”
又谓宰臣曰：“朕所以置原王于近辅者，欲令亲见朝
廷议论，习知政事之体故也。”十一月，诏立为皇太孙，
称谢于庆和殿。世宗谕之曰：“尔年尚幼，以明德皇后
嫡孙惟汝一人，试之以事，甚有可学之资。朕从正立
汝为皇太孙。建立在朕，保守在汝。宜行正养德，勿近
邪佞，事朕必尽忠孝，无失众望，则惟汝嘉。”二十七年
三月，世宗御大安殿，授皇太孙册，赦中外。丁巳，谒谢
太庙及山陵，始受百官笺贺。二十八年十二月乙亥，
世宗不豫，诏摄政听授五品以下官。丁亥，受摄政之
宝。二十九年春正月癸巳，世宗崩，即皇帝位于柩前。
丙申，诏中外，“赐内外官覃恩两重，三品以上者一重，
免今岁租税并自来悬欠系官等钱，鳏寡孤独人绢
一匹、米二石。”己亥，迁大行皇帝梓宫于太安殿。癸卯，
以皇太后命，为《令旨》。甲辰，以大理卿王元德等报哀
于宋、高丽、夏。乙卯，白虹贯日亘天。丁巳，参知政事崇
浩罢。山东统军裔以私过都城，不赴哭临，笞五十，降
授彰化军节度使。戊午，名皇太后宫曰仁寿，设卫尉
等官。二月辛酉朔，日有食之。癸亥，始听政。追尊皇考
为皇帝，尊母为皇太后。甲子，命学士院进呈汉、唐便
民事及《富今急务》。乙丑，白虹亘天。敕：“登闻鼓院所以
达冤枉，旧常锁户，其令开之。”戊辰，更仁寿宫名隆庆。
诏：“宫籍监户旧系睿宗及大行皇帝、皇考之奴婢者，
悉放为良。”己巳，敕御史台，“自今监察令本台辟举，任
内不称职亦从奏罢。”丁丑，增定百官俸。乙酉，诏有司
稽考典故，许引用宋事。是月，宋主内禅，子惇嗣立。三
月壬辰，朝于隆庆宫，是月凡五朝。己酉，诏以生辰为
天寿节。癸丑，夏国遣使来吊。夏四月己巳，夏国遣使
来祭。辛未，宋遣使来吊祭。乙酉，葬世宗光天兴运文
德武功圣明仁孝皇帝于兴陵。戊子，朝于隆庆宫。五
月庚寅朔，太白昼见。壬寅，宋主遣使来报嗣位，夏国
遣使来贺即位。丙午，以祔庙礼成，大赦。丁未，地生白
毛。庚戌，诏罢送宣钱，今后诸护卫考满，赐官钱二千
贯。壬子，敕收录功臣子孙，量材于局分承应。戊午，朝
于隆庆宫。以东北路招讨使温迪罕速可等为贺宋
主即位使。河溢曹州。闰月庚申朔，封兄珣为丰王，琮
郓王，瓌瀛王，从彝沂王，弟从宪寿王，玠温王。辛酉，制
“诸饥民卖身，已赎放为良，复与奴主男女并听为良。”
丙寅，观稼于近郊。庚午，以枢密副使唐括贡为御史
大夫。壬申，封乳母孙氏萧国夫人，姚氏莘国夫人。丙
子，进封赵王永中汉王，曹王永功冀王，豳王永成吴
王，虞王永升随王，徐王永蹈卫王，滕王永济潞王，薛
王永德沈王。庚辰，宋遣使来贺即位。癸未，朝于隆庆
宫。诏学士院自今诰词并用《四六》。乙酉，诏诸有司，“凡
承应人系将来受亲民之职，可命所属谕使为学，其
护卫符宝、奉御、奉职、侍直近密，当选有德行学问之
人为之教授。”六月己丑朔，有司言：“律科举人止知读
律，不知教化之原，必使通治《论语》《孟子》，涵养器度。遇
府、会试，委经义试官出题别试，与本科通定去留为

猎，上纳其言。拾遗马升上《俭德箴》。乙未，初置提刑司，
分按九路，并兼劝农采访事，屯田、镇防诸军皆属焉。
丁酉，幸庆寿寺，作泸沟石桥。己亥，朝于隆庆宫。甲辰，
罢送赦礼物钱，朝于隆庆宫。乙卯，高丽国王皓遣使
来吊祭及会葬。敕有司移报宋高丽、夏天寿节于九
月一日来贺。丁巳，命提刑官除后于便殿听旨。每十
月使、副内一员入见议事，如止一员，则令判官入见，
其判官所掌烦剧，可升同随朝职任。秋七月辛酉，减
民地税十之一，河东南北路十之二，下田十之三。甲
子，朝于隆庆宫。乙丑，敕近侍官授外任三品、四品，赐
金带一，重币有差。丁卯，以太尉、尚书令、东平郡王徒
单克宁为太傅，改封金源郡王。辛未，高丽遣使来贺
即位。甲戌乙酉，太后幸寿安宫。辛巳，诏京、府、节镇、防
御州设学养士。初设经童科。御史大夫唐括贡罢。礼
部尚书移剌履为参知政事。以刑部尚书完颜守贞
等为贺宋生日使。八月戊子朔，奉皇太后幸寿安宫。
辛卯，敕有司：“京、府、州、镇设学校处，其长贰”幕职内，各
以进士官提控其事，仍具入衔。壬辰，初定品官子孙
试补令史格及提刑司所掌三十二条。左司谏郭安
民上疏论三事，曰崇节俭、去嗜欲、广学问。丁酉，如大
房山。戊戌，谒奠诸陵。己亥，还都。庚子，朝于隆庆宫。是
月凡三朝。壬寅，制提刑司设女直、契丹、汉儿知法各
一人。甲辰，参知政事刘玮罢。丙辰，宋、高丽、夏遣使来
贺天寿节。九月戊午朔，天寿节以世宗丧，不受朝。庚
申，诏增守山陵为二十丁，给地十顷。壬戌，诏罢告捕
乱言人赏。甲子，制“诸盗贼聚集至十人，或骑五人以
上，所属移捕盗官捕之，仍递言省部，三十人以上闻
奏，违者杖百。”是日，朝于隆庆宫。是月凡四朝。丁卯，制
强族大姓不得与所属官吏交往，违者有罪。戊辰，以
隆庆宫卫尉把思忠为夏国生日使。庚午，以尚辇局
使崇德为横赐高丽使。丙子，猎于近郊。戊寅，监察御
史焦旭劾奏太傅克宁、右丞相襄不应请车驾田猎。
上曰：“此小事，不须治之。”乙酉，如大房山。冬十月丁亥
朔，谒奠诸陵。己丑，还都。庚寅，朝于隆庆宫。是月凡四
朝。辛卯，上顾谓宰臣曰：“翰林阙人。”平章政事汝霖对
曰：“凤翔治中郝俣可汝霖谏止田猎。”诏答曰：“卿能每
事如此，朕复何忧。然时异事殊，得中为当。”丙申，冬猎。
己亥，次罗山。庚子，次玉田。辛丑，沁州、丹州进嘉禾。丁
亥，次宝坻。庚戌，中侍石抹阿古误带刀入禁门，罪应
死，诏杖八十。癸丑，至自宝坻。十一月己未，朝于隆庆
宫。辛酉，以右宣徽院使裴满馀庆等为贺宋正旦使。
癸亥，上谓宰臣曰：“今之用人，太拘资历。循资之法，起
于唐代，如此何以得人？”平章政事汝霖对曰：“不拘资
格，所以待非常之材。”上曰：“崔祐甫为相未逾年，荐八
百人，岂皆非常之材欤？”甲子，谕尚书省曰：“太傅年高，
每趋朝而又赴省，恐不易。自今旬休外，四日一居休，
庶得调摄。常事他相理问，唯大事白之可也。”戊辰，谕
尚书省，自今五品以上官各举所知，岁限所举之数，
如不举者，坐以蔽贤之罪。仍依唐制，凡五品以上官，
到任即举自代，并从提刑司采访之。己巳，初制转递
文字法。壬申，朝于隆庆宫。乙亥，命参知政事移剌履
提控刊修《辽史》。丁丑，以西上阁门使移剌邴为高丽
生日使。御史台奏：“故事，台官不得与人相见，盖为亲
王、宰执、形势之家，恐有私徇，然无以访知民间利病、
官吏善恶。”诏自今许与四品以下官相见，三品以上
如故。辛巳，诏有司：今后诸处或有饥馑，令总管、节度
使或提刑司先行赈贷或赈济，然后“言上。”十二月丙
戌朔，朝于隆庆宫。是月凡五朝。诏罢铸钱。丁亥，密州
进白雉。壬辰，谕有司，“女直人及百姓不得用网捕野
物，及不得放群雕，枉害物命，亦恐女直人废射也。”戊
戌，复置北京、辽东盐使司，仍罢巡盐使。以河东南北
路提刑司言，赈宁化、保德、岚州饥，其流移复业，给复
一年。是日，禁宫中上直官及承应人毋得饮酒。乙巳，
祭奠兴陵。壬子，谕台臣曰：“提刑司所举劾多小过，行
则失大体，不行则恐有所沮。其以此意谕之。”甲寅，宋、
高丽、夏遣使来贺正旦。是冬无雪。

明昌元年春正月丙辰朔，改元。以世宗丧，不受朝贺。
上朝于隆庆宫，是月凡四朝。丁巳，制诸王任外路者
许游猎五日，过此禁之。仍令戒约人从毋扰民。辛酉，
谕尚书省宰执“所以总持国家，不得受人馈遗。或遇
生辰，受所献毋过万钱。若缌大功以上亲及二品以
上官，不禁。”壬戌，以知河中府事王尉为尚书右丞，刑
部尚书完颜守贞为参知政事。甲子，如大房山。乙丑，
奠谒兴陵、裕陵。丙寅，还都。戊辰，制禁自披剃为僧、道
者。敕外路求世宗御书。辛未，如近畿春水。己卯，如春
水。二月丁亥，太白昼见。丙申，遣诸王，凡出猎毋越本
境。壬寅，谕有司，“寒食给假五日，著于令。”甲辰，至自春
水，朝于隆庆宫。是月凡四朝。癸丑，地生白毛。甲寅，如
大房山。三月乙卯朔，谒奠兴陵。丙辰，还都，朝于隆庆
宫，是月凡六朝。己未，敕点检司，诸试护卫人，须身形及格，若功臣子孙善射出众，虽不入格，亦令入见。癸
亥，礼官言：“民或一产三男，内有才行可用者，可令察
举，量材叙用。”其驱婢所生，旧制，官给钱百贯，以资乳
哺。尚书省请更给钱四十贯，赎以为良。制可。丙寅，有
司言：“旧制，朝官六品以下从人输庸者听。五品以下
不许输庸，恐伤礼体。其有官职俱至三品，年六十以
上致仕者，人力给半。乞不分内外，愿令输庸者听。”从
之。乙巳，击球于西苑，百僚会观。癸酉，诏内外五品以
上岁举廉能官一员，不举者坐蔽贤罪。乙亥，初设应
制及宏词科。丁丑，制“内外官并诸局承应人，遇祖父
母、父母忌，给假一日。”辛巳，诏修曲阜孔子庙学。壬午，
如寿安宫。夏四月甲申朔，朝于隆庆宫，是月凡四朝。
戊戌，如寿安宫。五月不雨。乙卯，祈于北郊及太庙，朝
于隆庆宫，是月凡三朝。丙辰，以鹰坊使移剌宁为横
赐夏国使。戊午，拜天于西苑，射柳击球，纵百姓观。壬
戌，祈雨于社稷。甲子，制“省元及四举终场人许该恩。”
己巳，复祈雨于太庙。庚午，置知登闻鼓院事一人。丙
子，以祈雨、望祭岳镇海渎于北郊。戊寅，命内外官五
品以上任内举所知才能官一员以自代。壬午，以参
知政事移剌履为尚书右丞，御史中丞徒单镒为参
知政事。尚书右丞相襄罢。六月己丑，制“定亲王家人
有犯，其长史府掾失觉察故纵罪。”壬辰，奉皇太后幸
寿庆寺。甲辰，敕僧、道三年一试。秋七月己巳，以礼部
尚书王翛等为贺宋生日使。庚午，朝于隆庆宫。丁丑，
诏罢西北路虾䗫山市场。八月癸未朔，禁指托亲王、
公主奴隶占网船、侵商旅及妄征钱债。乙酉，诏设常
平仓。丁亥，至自寿安宫。戊子，朝于隆庆宫，是月凡三
朝。己丑，以判大睦亲府事宗宁为平章政事。壬辰，幸
玉泉山，即日还宫。癸巳，罢诸府镇流泉务，选才干之
官为诸州刺史，皆召见谕戒之。戊戌，上谕宰臣曰：“何
以使民弃末而务本，以广储蓄？”令集百官议。户部尚
书邓俨等曰：“今风俗侈靡，宜定制度，辨上下，使服用
居室各有差等，抑婚丧过度之礼，禁追逐无名之费，
用度有节，蓄积自广矣。”右丞履、参知政事守贞镒曰：
“凡人之情，见美则愿，若不节以制度，将见奢侈无极，
费用过多，民之贫乏，殆由此致。方今承平之际，正宜
讲究此事，为经久法。”上是履议。壬寅，敕：麻吉以皇家
袒免之亲，特收充尚书省祗候“郎君，仍为永制。”丁未，
猎于近郊。己酉，宋、高丽、夏遣使来贺天寿节。九月壬
子朔，天寿节以世宗丧，不受朝。丙辰，以廉能进，擢北
海县令张翱等十八人官。己未，以武卫军副都指挥
使乌林答谋甲为夏国生日使。庚申，朝于隆庆宫。壬
戌，如秋山。冬十月丁亥，至自秋山。戊子，朝于隆庆宫。
丙申，诏赐贵德州孝子翟巽、遂州节妇张氏各绢十
匹、粟二十石。戊戌，以有司言，登闻鼓院、同记注院勿
有所隶。制民庶聘财为三等，上百贯，次五十贯，次二
十贯。丁未，猎于近郊。十一月乙卯，朝于隆庆宫。是月
凡五朝，以惑众乱民，禁罢全真及《五行毗卢》。以佥书
枢密院事把德固等为贺宋正旦使。丁巳，制“诸职官”
让荫兄弟子侄者，从其所请。戊辰，召礼部尚书王翛、
谏议大夫张𬀩诣殿门，谕之曰：“朝廷可行之事，汝谏
官、礼官即当辨析。小民之言有可采者，朕尚从之，况
卿等乎！自今所议，毋但附合于尚书省。”辛未，以西上
阁门使移剌挞不也为高丽生日使。丙子，冬猎。己卯，
次雄州。判真定府事吴王永成判定武军节度使。隋
王永升来朝。十二月壬午，免猎地今年税。丁亥，次饶
阳。己丑，平章政事张汝霖薨。丁酉，至自饶阳。甲辰，幸
太傅徒单克宁第视疾。以克宁为太师、尚书令，封淄
王，赐银千五百两，绢二千匹。乙巳，朝于隆庆宫。丙午，
诏有司，“正旦可先贺隆庆宫，然后进酒。”丁未，宋、高丽、
夏遣使来贺正旦。

二年春正月庚戌朔，以世宗丧，不受朝。癸丑，谕有司，
“夏国使可令馆内贸易一日。”尚书省言：“故事，许贸易
三日。”从之。甲寅，始许宫中称圣主。乙卯，皇太后不豫，
自是日往侍疾，丙夜乃还。辛酉，皇太后崩。丙寅，以左
副都点检廪等报哀于宋、高丽。夏庚午，太师、尚书令、
淄王徒单克宁薨。甲戌，百官表请听政，不许。戊寅，诏
赐陀括里部羊三万口、重币五百端、绢二千匹，以振
其乏。吴王永成、隋王永升以闻，国丧奔赴失期，罚其
俸一月，其长史笞五十。己卯，有司言汉王永中以疾
失期。上谕使回。二月。壬午，百官复请听政，不许。壬辰，
上始视朝。敕亲王及三品官之家，毋许僧、尼、道士出
入。谕有司：“进士程文，但合格者即取之，毋限人数。”丙
申，以枢密副使夹谷清臣为尚书左丞。戊戌，更定奴
诱良人法。丙午，初设王傅府尉官。三月丁巳，夏国遣
使来吊。癸亥，敕有司，“国号犯汉、辽、唐、宋等名，不得封
臣下。有司议以辽为恒，宋为汴，秦为镐，晋为并，汉为
益，梁为邵，齐为彭，殷为谯，唐为绛，吴为鄂，蜀为夔，陈
为宛，隋为泾，虞为泽。”制可。丁卯，夏国遣使来祭。乙亥，
高丽遣使来吊祭。丁丑，宋遣使来吊祭。四月戊寅朔，
尚书省言：“齐民与屯田户往往不睦，若令递相婚姻实国家长久安宁之计。”从之。乙酉，葬孝懿皇太后于
裕陵。戊子，制诸部内灾伤主司，应言而不言及妄言
者，杖七十，检视不以实者罪如之。因而有伤人命者，
以违制论；致枉有征免者，坐赃论；妄告者，户长坐。诈
不以实罪，计赃重从诈，匿不输法。庚寅，禁民庶不得
服纯黄、银褐色，妇人勿禁，著为永制。辛卯，上幸寿安
宫。谏议大夫张𬀩等上疏请止其行，不允。癸巳，谕有
司，自今女直字直译为汉字，国史院专写契丹字者
罢之。甲午，改封永中为并王，永功为鲁王，永成兖王，
永升曹王，永蹈郑王，永济韩王，永德豳王。戊戌，增太
学博士助教员。己亥，学士院新进唐杜甫、韩愈、刘禹
锡、杜牧、贾岛、王建，宋王禹偁、欧阳修、王安石、苏轼、张
耒、秦观等集二十六部。庚子，改寿安宫名万宁。壬寅，
如万宁宫。诏袭封衍圣公孔元措视四品秩。五月庚
戌，敕“自今四日一奏事，仍”免朝。戊辰，诏“诸郡邑文宣
王庙、风雨师、社稷神坛隳废者复之。”诏“御史台令史
并以终场举人充。”六月戊子，平章政事崇宁薨。癸巳，
禁称本朝人及本朝言语为蕃，违者杖之。丙午，尚书
右丞移剌履薨。秋七月丁巳，以参知政事徒单镒为
尚书右丞，御史中丞夹谷衡为参知政事。己未，观稼
于近郊。己巳，禁职官元日、生辰受所属献遗，仍为永
制。以同佥大睦亲府事兖等为贺宋生日使。庚午，论
有司自今外路公主应赴阙，其驸马都尉，非奉旨毋
擅离职。八月癸未，至自万宁宫。己亥，敕山东、河北阙
食等处许纳粟补官。谕有司，“自今亲王所领如有军
处，令佐贰总押军事。”乙巳，宋、高丽、夏遣使来贺天寿
节。九月丁未朔，天寿节以皇太后丧，不受朝。甲寅，如
大房山。乙卯，谒奠裕陵。丙辰，还都。丁巳，以西上阁门
使白琬为夏国生日使。己未，定“诈为制书未施行罪。”
以尚书左丞夹谷清臣为平章政事，封芮国公；参知
政事完颜守贞为尚书左丞，知大兴府事张万公为
参知政事。庚申，如秋山。冬十月己丑，至自秋山。甲午，
敕司狱毋得与府州司县官筵宴还往，违者罪之。禁
以太乙混受录、私建庵室者。壬寅，以河北、山东旱，应
杂犯及强盗已未发觉减死一等，释徒以下。十一月
丙午朔，制诸女直人不得以姓氏译为汉字。甲寅，禁
伶人不得以历代帝王为戏及称万岁，犯者以不应
为事重法科。丁巳，以豳王傅宗璧等为贺宋正旦使。
戊午，夏人杀我边将阿鲁带。甲子，制投匿名书者，徒
四年。丙寅，以近侍局副使完颜匡为高丽生日使。壬
申，敕提刑司官自今每十五日一朝。十二月乙亥朔，
敕三品致仕官所得傔从，毋令输庸。己卯，定镇边守
将致盗贼罪。甲申，猎于近郊。乙酉，诏罢《契丹》字。己丑，
尚书右丞徒单镒罢。癸卯，宋、高丽、夏遣使来贺正旦。
三年春正月乙巳朔，以皇太后丧，不受朝。丙辰，以孝
懿皇后小祥。尚书省请依明昌元年世宗忌辰例，诸
王陪位，服惨素，去金玉之饰，百官不视事，禁音乐屠
宰，从之。壬戌，如春水。二月甲戌朔，敕猛安谋克许于
冬月率所属户畋猎二次，每出不得“过十日。”壬辰，至
自春水。丁酉，猎于近郊。辛丑，诏追复田玨等官爵。闰
月甲子，以山东路统军使乌林荅愿为御史大夫。三
月乙亥，更定《强盗征赃品官及诸人亲获强盗官赏
制》。辛巳，初设左右卫副将军。癸未，泸沟石桥成，幸熙
春园。丁亥，如万宁宫。辛卯，诏“赐棣州孝子刘瑜、锦州
孝子刘庆祐绢、粟，旌其门闾，复其身。”上因问宰臣曰：
“从来孝义之人曾官使者几何”左丞守贞对曰：“世宗
时有刘政者，尝官之。然若辈多淳质，不及事。”上曰：“岂
必尽然。孝义之人素行已备，稍可用即当用之。后虽
有希觊作伪者，然伪为孝义，犹不失为善。可检勘前
后所申孝义之人，如有可用者，可具以闻。”癸巳，尚书
省奏：“言事者为释道之流不拜父母亲属，败害风俗，
莫此为甚。礼官言：唐开元二年敕云：‘闻道士、女冠、僧
尼不拜二亲，是谓子而忘其生，傲亲而徇于末。自今
以后，并听拜父母，其有丧纪轻重及尊属礼数，一准
常仪。臣等以为宜依典故行之’。”制可。左丞守贞言：“上
尝命臣问忻州陈毅上书所言事，其一极论守令之
弊。臣面问所以救之之道，莫之能言。”上曰：“方今政欲
知其弊也，彼虽无救弊之术，但能言其弊，亦足嘉矣。
如毅言及随处有司不能奉行条制，为人佣雇，尚须
出力，况食国家禄而乃如是，得无亏臣子之行乎？其
令检会前后所降条理举行之。”是日，温王玠薨。丁酉，
命有司祈雨、望祀岳镇海渎于北郊。四月壬寅朔，定
宣圣庙春秋释奠三献官以祭酒、司业、博士充，祝词
称“皇帝谨遣”，及登歌改用太常乐工，其献官并执事
与享者，并法服陪位，学官公服，学生儒服。尚书省奏，
“提刑司察举涿州进士刘器博、博州进士张安行、河
中府胡光谦，光谦年虽八十三，尚可任用。”敕：“刘器博、
张安行特”赐同进士出身，胡光谦召赴阙。甲辰，祈雨
于社稷。丙午，罢天山北界外采铜。戊申，瀛王瓌薨。戊
午，诏集百官议北边开壕事。诏赐云内孝子孟兴绢
十匹、粟二十石，赐同州人妻师氏谥曰节。丙辰，旱灾下诏责躬。丁卯，复以祈雨，望祭岳镇海渎山川于北
郊。戊辰，敕亲王衣领用银褐紫缘。遣御史中丞吴鼎
枢等会决中都冤狱，外路委提刑司处决。左丞守贞
以旱上表乞解职，不允。参知政事卫万公皆入谢。上
曰：“前诏所谓罢不急之役，省无名之费，议冗官、决滞
狱四事，其速行之。”五月壬申朔，以尚书礼部员外郎
孛木鲁子元为横赐高丽使。癸酉，罢北边开壕之役。
甲戌，祈雨于社稷。是日，雨。戊寅，出宫女百八十三人。
尚书省奏：“近以山东河北之饥，已委宣差所至安抚
赈济，复遣右三部司正范文渊往视之。”乙酉，以雨足，
致祭于社稷。戊子，百官贺雨足。尚书左丞完颜守贞
罢。己丑，以雨足，望祀岳镇海渎。六月癸卯，宰臣请罢
提刑司。上曰：“诸路提刑司官止三十馀员，犹患不得
其人。州郡三百馀处，其能尽得人乎？”弗许。甲寅，以久
雨，命有司祈晴。丁巳，定提刑司条制。辛酉，诏定《内外
所司公事故作疑申呈罪罚格》。乙丑，以知大名府事
刘玮为尚书右丞。有司言河州灾伤，民乏食而租税
有未输。诏免之。谕户部，可预给百官冬季俸，令就仓
以时直粜与贫民，秋成，各以其赀籴之，其所得必多
“矣，而上下便之。其承应人不愿者听。”秋七月戊寅，敕
尚书省曰：“饥民如至辽东，恐难遽得食，必有饥死者。
其令散粮官问其所欲居止，给以文书，命随处官长
计口分散，令富者出粟养之。限以两月，其粟充秋税
之数。”己卯，祈州刺史顿长寿、安武军节度副使胡剌
坐赈济不及四县，各杖五十。癸未，诏增北边军千二
百人，分置诸堡。丁亥，胡光谦至阙，命学士院以杂文
试之，称旨。上曰：“朕欲亲问之。”辛卯，以殿前都点检仆
散端等为贺宋生日使。己亥，上谓宰臣曰：“闻诸王傅
尉多苛细，举动拘防，亦非朕意。是职之设，本欲辅导
诸王，使归之正，得其大体而已。”平章政事清臣曰：“请
以圣意遍行之。”曰：“已谕之矣。”八月癸卯，敕诸职官老
病不肯辞避，有司谕使休闲者，不在给俸之列格前
勿论。上以军民不和，吏员奸弊，诏四品以下六品以
上集议于尚书省，各述所见以闻。甲辰，集三品以下、
六品以上官，问以朝政得失及民间利害，令各书所
对。丁未，以有司奏宁海州文登县王震孝行，以尝业
进士，并试其文，特赐同进士出身，仍主教授一等职
任。辛亥，至自万宁宫，特赐胡光谦明昌二年进士第
三甲及第，授将仕郎、太常寺奉礼郎。《官制》，旧设是职，
未尝除人，以光谦德行才能，故特授之。己未，以乌林
答愿为尚书左丞。辛酉，猎于近郊。乙丑，上谓宰臣曰：
“朕欲任官，令久于其事。若今日作礼官，明日司钱谷。
虽间有异材，然事能悉办者鲜矣。”对曰：“使中材之人
久于其职，事既熟，终亦得力。”上问太常卿张𬀩：“古有
三恪，今何无之？”𬀩具典故以闻。丁卯，宋、高丽、夏遣使
来贺天寿节。九月庚午朔，天寿节以皇太后丧，不受
朝。谕尚书省：“去岁山东、河北被灾伤处所，阁租税及
借贷钱粟，若便征之，恐贫民未苏，俟丰收日以分数
察征可也。”又谓宰臣曰：“随路提刑司旧止察老病不
任职及不堪亲民者，如得其实，即改除他路。若他路
提刑司覆察得实，勿复注亲民之职，卿等其议行之。”
甲戌，以郊社署令唐括合达为夏国生日使。己卯，如
秋山。免围场经过人户今岁夏秋租税之半，曾当差
役者复一年。冬十月壬寅，至自秋山。丙午，敕御史台、
提刑司，自今保申廉能官，勿复有乞升品语。壬子，有
司奏增修曲阜宣圣庙毕。敕：“党怀英撰碑文，朕将亲
行释奠之礼，其检讨典故以闻。”甲寅，敕置常平仓处，
并令州府官以本职提刑县官兼管勾其事，以所籴
多寡约量升降，以为永制。赐河南路提刑司所举逸
民游总同进士出身，以年老不乐仕进，授登仕郎，给
正八品半俸终身。戊午，谕尚书省访求博物多知之
士。癸亥，遣谕诸王府傅尉曰：“朕分命诸王出镇，盖欲
政事之暇，安便优逸，有以自适耳。然虑其举措之间，
或违于理，所以分置傅尉，使劝导弥缝，不入于过失
而已。若公馀游宴，不至过度，亦复何害。今闻尔等或
用意太过，凡王门细碎之事，无妨公道者，一一干与。
赞助之道，岂当如是。宜各思职分，事举其中，无失礼
体。仍就谕诸王，使知朕意。”丙寅，敕应保举官及试中
书判者，委官覆察，言行相副者，量与升除，随朝及六
品以上，各随所长用之。己巳，猎于近郊。十一月庚午
朔，尚书省奏：“翰林侍讲学士党怀英举孔子四十八
代孙端甫，年德俱高，该通古学；济南府举魏汝翼，有
文章德谊，苦学三十馀年，已四举终场；蔚州举刘震
亨，学行俱优，尝充举首；益都府举王枢，博学善书，事
亲至孝。”敕魏汝翼特赐进士及第，刘震亨等同进士
出身，并附王泽榜，孔端甫俟春暖召之。丙子，诏：“臣庶”
名犯古帝王而姓复同者禁之，周公、孔子之名亦令
回避。戊寅，升相州为彰德府。以前右副都点检温敦
忠等为贺宋正旦使。壬午，尚书省奏：知河南府事程
峄乞进封父祖。权尚书礼部郎中党怀英言：“凡宰执

当不同，合与宰执一例封赠。”从之。甲申，改提刑司令
史为书史。丙申，以有司言：“河州定羌民张显孝友力
田，焚券已责，又献粟千石以赈饥；棣州民荣楫，赈米
七百石、钱三百贯，冬月散柴薪三千束，皆别无希觊，
特各补两官，仍正班叙。”十二月癸卯，以东上阁门使
张汝猷为高丽生日使。辛亥，谕有司祈雪。癸丑，猎于
近郊。丙辰，有赤气见于北方。丁巳，敕“华州下邽县置
武定镇仓，京兆栎阳县置粟邑赈仓，许州舞阳县置
北舞渡仓，各设仓草都监一人，县官兼领之。”乙丑，定
《到任告致仕格》。丁卯，宋、高丽、夏遣使来贺正旦。
四年春正月己巳朔，以皇太后丧，不受朝。辛未，以平
章政事夹谷清臣为尚书右丞相、监修国史。丁丑，遣
户部侍郎李献可等分路劝农事。癸未，尚书省奏，大
兴府推官苏德秀为礼部主事。上曰：“朕既尝语卿，百
官当使久于其职。彼方任理官，复改户曹，寻又除礼
部，人才岂能兼之？若久于其职，但中材胜于新人，事
既经练，亦必有济，后不可轻易改除。”上又言：“凡称政
有异迹者，谓其断事有轶才也。若止清廉，此乃本分，
以贪污者多，故显其异耳。”宰臣又言：“近言事者谓方
今孝弟廉耻道缺，乞正风俗，此盖官吏不能奉宣教
化使然。今之察举官吏者，多责近效，以干办为上。其
有秉心宽厚，欲行德化者，辄谓之迂阔，故人人皆以
教化为馀事，此孝弟所以废也。若谕所司官吏，有能
务行德化者，擢而用之，则教化可行，孝弟可兴矣。今
之所察举，皆先才而后德。巧猾之徒，虽有赃污，一旦
见用，犹为能吏，此廉耻所以丧也。若谕所司察举官
吏，必审真伪，使有才无行者不能觊觎，非道求进者
加之纠劾，则奔竞之俗息，而廉耻可兴矣。”辛卯，赈河
北诸路被水灾者。癸巳，谕点检司，行宫外地及围猎
之处，悉与民耕，虽禁地，听民持农器出入。丙申，东京
路副使王胜进鹰，遣谕之曰：“汝职非轻，民间利害，官
吏邪正，略不具闻，而乃以鹰进，此岂汝所职也。后毋
复尔。”二月戊戌朔，如春水。始以春秋二仲月上戊日
祭社稷。癸丑，猎于姚村淀。癸亥，至自春水。丙寅，参知
政事张万公罢。三月戊辰朔，诸路提刑司入见，各问
以职事，仍诫谕曰：“朕特设提刑司，本欲安民，于今五
年，效犹未著。盖多不识本职之体，而徒事细碎，以致
州县例皆畏缩而不敢行事。迺者山东民艰于食，尝
遣使赈济，盖卿等不职，故至于此。既往之失，其思悛
改！”庚午，上将幸景明宫，御史中丞董师中等上书切
谏，不报。壬申，章再上，补阙许安仁、拾遗路铎皆谏，迺
止。制定民习角抵、枪棒罪。以工部尚书胥持国为参
知政事。丙子，特赐有司孔端甫及第，授小学教授，寻
以年老，命食主簿半俸致事。甲申，幸春山永安寺及
玉泉山。甲午，定《配享功臣敕》，“自今御史台奏事，修起
居注，并令回避。”夏四月丁酉朔，幸兴陵崇妃第，是日
始举乐。自己亥至癸卯，百官三表请上尊号。上曰：“祖
宗古先有受尊号者，盖有其德，故有其名。比年五谷
不登，百姓流离，正当戒惧修省之日，岂得虚受荣名
耶？”不许，仍断来章。戊申，亲禘于太庙。庚戌，如万宁宫。
辛亥，右丞相清臣率百官及耆艾等复请上尊号，学
官刘玑亦率六学诸生赵楷等七百九十五人诣紫
宸门请上尊号，如唐元和故事，不许。丁巳，赈河州饥。
敕女直进士及第后，仍试以骑射，中选者升擢之。乙
丑，减尚厩食谷马。五月丙寅朔，曹王永升及诸王请
上尊号，不许。以尚厩局使石抹贞为横赐夏国使。己
巳，上以群臣累上尊号不受，诏谕中外，徒罪以下递
降一等，杖以下原之。甲戌，观稼于近郊。辛巳，谕左司
遍谕诸路，“令月具雨泽田禾分数以闻。”癸未，以久雨，
禜。六月癸丑，赐有司所举德行才能之士安州崔秉
仁、兖州翟驹、锦州齐文、乙大名孙可久、陈信仁、应州
董戣并同进士出身。丙辰，以晴致祭岳镇海渎。壬戌，
尚书右丞相夹谷清臣进封戴国公。西京留守完颜
守贞为平章政事，封萧国公。尚书右丞刘玮薨。秋七
月辛巳，南京路提刑司自许州迁治南京。己丑，制“三
品以上官有故者，若亲贤勋旧，尚书省即与闻奏，议
加追赠。”命以银，改铸礼信之宝，仍涂以金。以同判大
睦亲府事襄为枢密使，以御史中丞董师中等为贺
宋生日使。八月己亥，枢密使襄帅百僚再请上尊号，
不许。是日，岁星、太白昼见。庚子，大赦。甲辰，至自万宁
宫。丁未，释奠孔子庙，北面再拜。辛亥，国史院进《世宗
实录》，上服袍带，御仁政殿，降座立受之。九月甲子朔，
天寿节，御大安殿，受亲王百官及宋、高丽、夏使朝贺。
戊辰，以参知政事夹谷衡为尚书右丞，户部尚书马
琪为参知政事。敕尚书省：“大定二十九年以后士庶
言事，或系国家，或边关大利害已尝施行者，可特补
一官，有益于官民，量给以赏。”以西上阁门使大礜为
夏国生日使。庚午，如山陵，次奉先县。辛未，拜天于县
西。壬申，致奠诸陵。癸酉，如秋山。十一月庚午，右丞相
清臣、参知政事持国上表丐闲，优诏不许。戊寅，以翰林直学士完颜匡等为贺宋正旦使，令“匡”权易名“弼”，
以避宋讳。壬午，木冰。丙戌，诏“诸职官以赃污不职被
罪，以廉能获升者，命随路、京、府、州、县列其姓名，揭之
公署，以示劝惩。”庚寅，夏国嗣子李纯佑遣使来讣告。
十二月甲午朔，夏国李纯佑遣使奉故王仁孝遗表
以进。谕大兴府于暖汤院日给米五石，以赡贫者。戊
戌，定武军节度使郑王永蹈以谋反伏诛。己亥，谕有
司以郑王财产分赐诸王，泽国公主财物分赐诸公
主。甲辰，诸王府增置司马一人。以纥石烈珵为高丽
生日使，西上阁门使大礜等为夏国敕祭慰问使。庚
戌，尚书省以科目近多得人，乞是举增取进士，上然
之，诏有司会试，毋限人数。甲寅，册长白山之神为开
天弘圣帝。丙辰，猎于近郊。是岁，大有年。邢、洺、深、冀及
河北十六谋克之地，野蚕成茧。

五年春正月癸亥朔，宋、高丽、夏遣使来贺。乙丑，昭容
李氏进位淑妃。己巳，初用唐、宋典礼，皇后忌辰皆废
务。尚书省进《区田法》，诏相其地宜，务从民便。又言遣
官劝农之扰，命提刑司禁止之。乙亥，以叶鲁谷神，始
制“女直”字，诏加封赠，依苍颉立庙盩厔例，祠于上京
纳里浑庄，岁时致祭，令其子孙拜奠。本路官一人及
本千户春秋二祭。辛巳，前中都路都转运使王寂荐
三举终场人蔡州文商，经明行修，足备顾问。前河北
西路转运使李扬言：“庆阳府进士李奖，纯德博学，乡
曲誉之，绛州李天祺、应州康晋侯屡赴廷试，皆有才
德。”上曰：“文商可令召之。”李奖给主簿半俸终身，馀赐
同进士出身。遣国子祭酒刘玑册李纯祐为夏国王。
丁亥，幸城南别宫。丁酉，初定长吏劝课能否赏罚格。
尚书省奏：“礼官言孝懿皇后祥除已久，宜易隆庆宫
为东宫，慈训殿为承华殿。”从之。诏购求《崇文总目》内
所阙书籍。戊戌，祭社稷。以宣献皇后忌辰，用熙宁祀
仪乐县而不作。二月甲辰，郓王琮薨。己酉，宰臣请罢
北边屯驻军马，不允。癸丑，以齐河县民张涓、济阳县
王琛、河州李锜急义好施，诏复之终身，仍著于令。命
宣徽使移剌敏、户部主事赤盏实理哥相视北边营
屯，经画长久之计。三月壬申，初定限钱禁。庚辰，初定
日月风雨雷师常祀。戊子，置弘文院，译写经书。夏四
月壬辰朔，幸北苑。庚子，诏各路所举德行才能之士。
涿州时琦、云中刘挚、郑州李升、恩州傅砺、济南赵挚、
兴中田扈方六人，并特赐同进士出身。以文商为国
子教授，特迁登仕郎。己酉，诏“自今筐椟床榻之饰毋
以金玉。”壬子，特赐翰林待制温迪、罕迪翰林学士承
旨、中奉大夫。乙卯，幸景明宫。董师中、贾守谦、路铎先
后凡两上封事切谏，不报。五月庚午，次乌十撒八。戊
子，桓、抚二州旱，遣使祷于缙山。六月壬辰，如冰井。己
亥，出猎，登胡土白山，酹酒再拜，曹王永升以下进酒。
丙午，拜天，曲赦西北路。己未，如杳沙秋山。是月，宋前
主眘殂。七月戊辰，猎于豁赤火，一发贯双鹿。是日，获
鹿二百二十二，赐扈从官有差。辛巳，次鲁温合失不。
是日，上亲射，获黄羊四百七十一。乙酉，次冰井。丙戌，
以天寿节宴枢光殿，凡从官及承应人遇覃恩迁秩
者，并受宣敕于殿前。时久雨初霁，有龙曳尾于殿前
云间。戊子，御膳羹中有发，上举视而弃之，戒左右毋
宣言。八月辛亥，至自景明宫。壬子，河决阳武故堤，灌
封丘而东。丁巳，赐从幸山后亲军银绢有差。九月戊
午朔，天寿节，宋、高丽、夏遣使来贺。壬戌，命增定捕盗
官被杀赙钱及官赏格。甲子，都水监官王汝嘉等坐
河决，各削官两阶、杖七十，罢之。乙丑，上御睿思殿，诸
路提刑使入见。戊辰，初令民买扑随处金银铜冶。命
参知政事马琪往视河决，仍许便宜从事。壬申，宋主
遣使来告哀。戊寅，以知大兴府事尼庞古鉴等为宋
国吊祭使。敕尚书省集百官议备边事。壬午，特推恩
东宫旧人司经、王伯温等八人官有差。甲申，命上京
等九路并诸抹及糺等处选军三万，俟来春调发，仍
命诸路并北阻。以六年夏会兵临潢。冬十月庚寅，
右丞相夹谷清臣等表请上尊号，不允。宋遣使献遗
留物。壬寅，右丞相清臣复请上尊号，国子祭酒刘玑
亦率六学诸生上表陈请，不允。遣户部员外郎何格
赈河决被灾人户。庚戌，张汝弼妻高陀斡以谋逆伏
诛。壬子，尚书省奏，“升提刑司所察廉官南皮县令史
肃以下十有二人”，而大兴主簿蒙括蛮都亦在选中。
上知其人，曰：“蛮都，浇浮人也，升之可乎？与其任浇浮，
孰若用淳厚。况蛮都常才，才智过人，犹不当用，恐败
风俗，况常才耶！其再察之。”闰月戊午朔，宋主遣使来
报即位。甲子，亲王、百官各奉表请上尊号，不允。丙寅，
以代国公欢都等五人配享世祖庙庭。甲戌，以河东
南北提刑使王启等为贺宋主即位使。乙亥，猎于近
郊。戊寅，上问辅臣：“孔子庙诸处何如？”平章政事守贞
曰：“诸县见议建立。”上因曰：“僧徒修饰宇像甚严，道流
次之。惟儒者于孔子庙最为灭裂。”守贞曰：“儒者不能
长居学校，非若僧道久处寺观。”上曰：“僧道以佛、老营

《琪传》中。丙戌，以翰林待制奥屯忠孝权户部侍郎，太
府少监温昉权工部侍郎，行户工部事，修治河防。以
引进使完颜衷为夏国生日使。十一月癸巳，诏罢紫
荆岭所护围场。庚子，以右宣徽使移剌敏等为贺宋
正旦使。癸丑，太白昼见。十二月辛酉，平章政事完颜
守贞罢。以知大兴府事尼庞古鉴为参知政事，以户
部郎中李敬义为赐高丽生日使。丁卯，免被黄河水
灾、今年秋税。辛巳，敕减修内司备营造军千人、都城
所五百人。癸未，敕尚书省，“自今献灵芝嘉禾者赏。”
六年春正月丁亥朔，受宋、高丽、夏使朝贺。庚寅，太白
昼见。辛卯，敕有司给天水郡公家属田宅。壬辰，如春
水。庚戌，罢陕西括地。辛亥，谕胥持国：“河上役夫聚居，
恐生疾疫，可廪医护视之。”乙卯，次御林。二月丁巳朔，
敕有司行宫侧及猎，所有农者勿禁。己未，始祭高禖。
庚午，至自春水。丁丑，京师地震，大雨雹，昼晦，震应天
门右鸱尾。癸未，宋遣使来报谢。三月丙戌朔，日有食
之。甲午，以翰林直学士孛木鲁子兀兼右司谏，监察
御史田仲礼为左拾遗，翰林修撰仆散讹可兼右拾
遗。谕之曰：“国家设置谏官，非取虚名，盖责实效，庶几
有所裨益。卿等皆朝廷选擢，置之谏职。如国家利害，
官吏邪正，极言无隐。近路铎左迁，本以他罪，卿等勿
以被责，遂畏缩不言。其悉心戮力，毋得缄默。”丙申，如
万宁宫。戊戌，以北边粮运括群牧所三招讨司猛安
谋克、随糺及迭剌、唐古部诸抹、西京、太原官民驼五
千充之，惟民以驼载为业者勿括。以银五十万两、钱
二十三万六千九百贯，以备支给；银五万两、金盂二
千八百两、金牌百两、银盂八千两、绢五万匹、杂彩千
端、衣四百四十“六袭，以备赏劳。”庚子，以郡举才行之
士翟介然以下三人特赐进士及第，李贞固以下十
五人同进士出身。夏四月癸亥，敕有司以增修曲阜
宣圣庙工毕，赐衍圣公以下三献法服及登歌乐一
部，仍遣大常旧工往教孔氏子弟，以备祭礼。甲子，以
尚书左丞乌林答愿为平章政事，右丞夹谷衡为尚
书左丞。丙子，幸玉泉山。戊寅，以修河防工毕，参知政
事胥持国进官二阶，翰林待制奥屯忠孝以下三十
六人各一阶，获嘉令王维翰以下五十六人各赐银
币有差。庚辰，以尚书右丞相夹谷清臣为左丞相，监
修国史，封密国公；枢密使襄为尚书右丞相，封任国
公；参知政事胥持国为尚书右丞。壬午，赐宰臣手诏，
以风俗不淳、官吏苟且责之。五月丙戌，命减万宁宫
陈设九十四所。辛卯，以出师，遣礼部尚书张𬀩告于
庙社。乙未，判平阳府事镐王永中以罪赐死，并及二
子。丁酉，诏中外。乙巳，诏“诸路猛安谋克农隙讲武，本
路提刑司察其惰者罚之。”庚戌，命左丞相夹谷清臣
行省于临潢府。六月丙辰，右谏议大夫贾守谦、右拾
遗仆散讹可坐镐王永中事奏对不实，削官二阶，罢
之。御史中丞孙即康、右补阙蒙括胡剌、右拾遗田仲
礼各罚金二十斤。丙寅，以枢密副使唐括贡为枢密
使。以久雨，禜。庚辰，太白经天。辛巳，右丞相清臣遣使
来献捷。七月丙申，幸曹王永升第。甲辰，始定文武官
六贯石以上，承应人并及荫者若在籍儒生章服制。
八月己未，命兖州长官以曲阜新修庙，各成于宣圣。
癸亥，至自万宁宫。己巳，以温敦、伯英言，命礼部令学
官讲经。辛未，以吏部尚书吴鼎枢等为贺宋生日使。
壬申，行省都事独吉永中来报捷。乙亥，敕“宫中承应
人出职后三年内犯赃罪者，元举官连坐，不在去官
之限。著为令。”辛巳，木波进马。九月壬午朔，天寿节，宋、
高丽、夏遣使来贺。甲申，册静宁山神为镇安公，忽土
白山神为瑞圣公。丙戌，知河间府事移剌仲方为御
史大夫。辛卯，如秋山。以尚书左司郎中粘割胡上为
夏国生日使。冬十月丙辰，至自秋山。丁巳，以岁幸春
水、秋山，五日一进起居表，“自今可十日一进。”乙亥，命
尚书左丞夹谷衡行省于抚州，命选亲军、武卫军各
五百人以从，仍给钱五千万。十一月戊子，左丞相夹
谷清臣罢，右丞相襄代领行省事。丙申，以刑部尚书
纥石烈贞等为贺宋正旦使。壬寅，初定猛安谋克镇
边后放免者授官格。禁射粮军应役但成队伍，不得
持兵器，及“凡可以伤人者。”甲辰，报败敌于望云。乙巳，
以枢密使唐括贡、御史大夫移剌仲方、礼部尚书张
𬀩等二十三人充计议官，凡军事则议之。戊申，初定
县官增水田陞除制。十二月乙卯，诏招抚北边军民。
以知登闻检院贾益为高丽生日使，户部员外郎纳
兰昉为横赐使。戊午，礼部尚书张𬀩等进《大金仪礼》。
丁卯，应奉翰林文字赵秉文上书论奸欺。乙亥，诏加
五镇四渎王爵。庚辰，上幸后园阅军器。是月，右丞相
襄率驸马都尉仆散揆等进军大盐泺，分兵攻取诸
营。